Embargo do branja

Velja govorjena beseda

# **Govor predsednice Državnega zbora mag. Urške Klakočar Zupančič na simpoziju ob 100-letnici rojstva dr. Franceta Bučarja**

**Slovenska matica, Ljubljana**

**2. februar 2023**

**Spoštovane in spoštovani,**

**lepo pozdravljeni na simpoziju ob stoletnici rojstva dr. Franceta Bučarja**

**Dr. France Bučar**, [slovenski](https://sl.wikipedia.org/wiki/Slovenci) [pravnik](https://sl.wikipedia.org/wiki/Pravnik), politik, taboriščnik, partizan, oporečnik, oče slovenske ustave.

France Bučar, pogosto označen za »starosto slovenske politike«, je bil predsednik Skupščine Republike Slovenije v mandatu 1990–1992, ki je v nastopnem govoru izjavil: *»s konstituiranjem te skupščine lahko menimo, da se je končala državljanska vojna, ki nas je lomila in hromila skoraj pol stoletja«*. Bil je tisti človek, ki je 26. decembra 1990 imel čast in moč, da je na slavnostni seji vseh zborov razglasil rezultate [plebiscita](https://sl.wikipedia.org/wiki/Plebiscit_o_samostojnosti_Slovenije), ki so bili podlaga za samostojnost novonastale države – Republike Slovenije. Predsednik skupščine dr. France Bučar je ob tem poudaril, da je odločitev za samostojno državo:

*»....akt, ki ga lahko sprejme le zrel narod, ki se v polnosti zaveda svoje lastne individualnosti, ki ima odločno voljo do življenja v zavesti svojih življenjskih zmogljivosti, narod, ki je sposoben in pripravljen soočiti se z izzivi časa in okolja, v katerem živi.«*

Leta 1992 je bil izvoljen tudi v prvi sklic Državnega zbora Republike Slovenije, kjer je kot najstarejši poslanec vodil konstitutivno sejo do izvolitve predsednika Državnega zbora.

Velja za enega najvplivnejših za razvoj parlamentarizma ter ustavne demokracije v Sloveniji, saj je bil del najožjega kroga avtorjev, ki so zaslužni za nastanek najvišjega pravnega akta – Ustave Republike Slovenije.

Bil je svojeglav, nepopustljiv, trmast, discipliniran in bojevit. Izvrsten mislec širokih obzorij. Taktik in analitik. Deloholik do zadnjega. Kristjan. Velik Slovenec in prepričan Evropejec.

V knjigi »Bučar« o njem lahko preberemo: *»Izstopalo je partizanstvo, OZNA, delo v Mačkovi skupščini, izkušnje z Ameriko, izgon iz pravne fakultete, pot v Strasbourg, novorevijaštvo, DEMOS, vodenje osamosvojitvene skupščine, še en čisto »navaden« poslanski mandat, v katerem se je počutil kot gospod. In njegovi odhodi. Bučar je rekel, da ga niso izločali, ampak se je izločil kar sam. Iz Zveze borcev, iz Komunistične partije, iz Ozne, iz Nove revije in še kje.«*

V knjigi je o sebi povedal: *»Moram reči, da ko bi le še enkrat imel ta izbor pred sabo, bi se za isto odločil. Čisto po resnici povem: vsak dan se sproti odločam in razmišljam o smislu svojega delovanja in bivanja. Dejansko, saj brez tega ne moreš živeti. Stalno moraš vedeti, kaj sploh delaš, ali ima sploh smisel to, kar počenjaš. Delati moram tako, kot mislim, da je prav, in moram nadaljevati tako. To je moje geslo.«*

Prav to geslo in latinski rek: »*Per aspera ad astra*«, prek trnja do zvezd, sta dr. Bučarja spremljala vse življenje. Posebej dobro se je počutil ob svoji družini, ob vnukih, ki jim je bil vzgled in moralni kompas. Ves čas pa tudi tisti nadobudni in vedoželjni dedek, ki ga je zanimalo prav vse, kar so se vnuki učili in se je tudi sam preizkušal v novo pridobljenih znanjih, na primer računalništvu. Vsakdo iz njegovega obdobja o njem govori v superlativih in ne skopari s komplimenti, katere pa je sam zadržano sprejemal. Lahko bi rekli, da je bil tako izjemen tudi zato, ker sta bili njegova rodna Bohinjska Bistrica in družina tista opora v življenju, ki je bila potrebna, da je lahko svobodno in kritično ubesedil misli, ki so ovekovečene v njegovih delih, nenazadnje tudi v Ustavi Republike Slovenije. Nikoli ni okleval, da je povedal, kadar je vedel, da kaj ni prav. Pa naj si je šlo za politične sopotnike, politične nasprotnike ali kar kogarkoli iz vsakdanjega življenja. S tem je znova in znova požel valove odobravanja, še pogosteje pa neodobravanja. Izrečenih in zapisanih besed nikoli ni obžaloval, temveč je trdo stal za svojimi stališči.

Če bi življenje dr. Franceta Bučarja želeli opisali s filmskim žanrom, bi ne bil samo eden. Drama, akcija, pustolovščina in še kaj, nedvomno opisujejo njegovo pestro življenje. Mnogi med prisotnimi, ki ste ga imeli priložnost poznati tudi osebno ter z njim sodelovat, bi verjetno o njem lahko povedali še kakšno zanimivo anekdoto.

Njegovo življenje in delovanje sta nacionalna zapuščina, ki se ji ne gre odrekati ali potiskati v ozadje samo zato, ker jo celoten politični prostor ne vidi in dojema enako. Vedno je bilo tako in vedno bo tako, da se okoli nekaterih posameznikov nikoli ne bomo poenotili. Dobro pa je zavedanje, da drugačni in posebni posamezniki prihajajo iz obeh političnih polov in da gre vsem njim spoštovanje in nenazadnje slava za to, kar danes smo.

V svoji kratki zgodovini, smo dosegli toliko izjemnih mejnikov, ki so bili mogoči samo z jasno vizijo kaj si želimo. Vse to smo dosegli enotni in povezani v želji, da dosežemo zvezde, ko so nam mnogi želeli dopovedati, da nam ne bo uspelo. Vedno nam je in bo uspelo, ko bomo strnili vrste.

Vedno, ko nam je kot narodu pretila nevarnost, da ne obstanemo, je iz naših vrst prišel nekdo, ki je kot svetla zvezda vodil narod na poti iz teme.

Eden izmed takšnih je bil tudi dr. Bučar. In prav zaradi njegovega karakterja, znanja in ljubezni do Slovenije, ga danes občudujemo ter se zavedamo njegove veličine in dediščine, ki nam jo je nesebično zapustil in ki je iz dneva v dan pomembnejša. Na nas pa je odgovornost, da jo vzdržujemo, nadgrajujemo in plemenitimo, iz generacije v generacijo, tudi v prihodnje.